**ΘΕΑΤΡΙΚΟ**

**Στο εργαστήρι του Άη Βασίλη**

**Πρόσωπα:** Αφηγητές, Τάρανδοι, Μαστοράκια, Nάνοι,

 Άη Βασίλης, Κούκλες, Μπάλες, Στρατιωτάκια

**Aφηγητές:**

Πλησιάζουν τα Χριστούγεννα και η Πρωτοχρονιά. Στο εργαστήρι του Άη Βασίλη, τα

μαστοράκια έχουν πολλή δουλειά. Ετοιμάζουν τα δώρα που θα πάρει ο Άη Βασίλης στα

παιδιά. Δουλεύουν με πολύ κέφι και χαρά.

 **Τάρανδοι:**

 Στο εργαστήρι του Άη Βασίλη,

κέφι και καλή καρδιά,

να τα χίλια δυο δωράκια,

παιχνιδάκια στα παιδιά.

Πρωτοχρονιά, Πρωτοχρονιά γεμάτη όνειρα νέα χρονιά.

Πρωτοχρονιά, Πρωτοχρονιά γεμάτη όνειρα νέα χρονιά.

**Μαστοράκι 1:** Ώρα για ύπνο μαστοράκια. Αρκετά δουλέψαμε σήμερα.

**Μαστοράκι 2:** Καλά λες. Να ξεκουραστούμε απόψε και αύριο συνεχίζουμε.

**Αφηγητές:**

Καθώς όμως τα μαστοράκια κοιμόντουσαν

τα ζαβολιάρικα νανάκια μπήκαν στο εργαστήρι τους.

**Νάνοι:**

Ζαβολιάρικα νανάκια είμαστε εμείς

μας αρέσει το παιχνίδι και η σκανταλιά

όποιο βρούμε ενοχλούμε, τον πειράζουμε γλεντούμε,

πάντα όμως με καλή καρδιά, για να γελάσουμε παιδιά.

**Νάνος 1:** Φίλοι μου, τι ζαβολιά λέτε να κάνουμε στα μαστοράκια;

**Νάνος 2:** Να τους πάρουμε τον κατάλογο με τα δώρα.

**Νάνος 3:** Ναι! Έτσι δεν θα ξέρουν τι παιχνίδια να φτιάξουν για τον Άη Βασίλη.

**Νάνος 4:** Βλέπω τον Άη Βασίλη να έρχεται. Γρήγορα να φύγουμε!

**Μαστοράκι 3:** Τι όμορφο όνειρο είδα! Πήγαμε στη Βηθλεέμ εκεί που γεννήθηκε ο Χριστός.

**Μαστοράκι 4:** Αρκετά ξεκουραστήκαμε. Ώρα να συνεχίσουμε τη δουλειά.

**Μαστοράκι 5:** Πω! Πω! Μαστοράκια, χάθηκε ο κατάλογος. Πώς θα ξέρουμε ποια παιχνίδια θα φτιάξουμε για τον Άη Βασίλη;

**Τάρανδοι:**

Πάει ο κατάλογος! Τι κακό!

Πώς θα βρείτε τώρα εσείς, λογαριασμό;

Δώρα θέλουν όλοι για την Πρωτοχρονιά,

για να χαρούνε τη γιορτή

μ’ ολάνοιχτη καρδιά

Ψάξετε, ψάξετε, ψάξετε γοργά

να βρούμε τα ονόματα για την Πρωτοχρονιά.

Ψάξετε, ψάξετε, ψάξετε γοργά

να βρούμε τα ονόματα για την Πρωτοχρονιά.

**Άη Βασίλης:** Τι συμβαίνει μαστοράκια;

**Μαστοράκια:** Άη Βασίλη χάθηκε ο κατάλογος. Τα παιδιά θα μείνουν χωρίς δώρα φέτος.

**Άη Βασίλης:** Μην ανησυχείτε μαστοράκια μου. Τον βρήκα τον κατάλογο. Σας τον πήραν τα ζαβολιάρικα νανάκια. Όταν με είδαν τρόμαξαν και τους έπεσε!

**Άη Βασίλης:** Για να δούμε λοιπόν. Έτοιμες οι κούκλες;

**Κούκλες:**

Είμαστε μικρές κουκλίτσες,

χαρωπές και γελαστές,

μας αρέσουν τα φιλάκια

 κι οι ζεστές οι αγκαλιές.

**Άη Βασίλης:** Έτοιμες οι μπάλες;

**Μαστοράκια:** Έτοιμες Άη Βασίλη.

**Μπάλες:**

Μπάλες είμαστε εμείς

μια μας ρίχνουν στον αέρα, μια στη γη χτυπάμε

και με όλα τα παιδάκια παίζουμε, χοροπηδάμε.

**Άη Βασίλης:** Έτοιμα τα στρατιωτάκια;

**Μαστοράκια:** Έτοιμα Άη Βασίλη.

**Στρατιωτάκια:**

Στρατιώτες είμαστε εμείς,

δυνατοί καμαρωτοί,

περπατάμε πάνω κάτω

όλοι μας σε μια γραμμή.

**Άη Βασίλης:** Μπράβο μαστοράκια μου. Όλα έτοιμα βλέπω. Βάλτε τα στη σακούλα και ξεκινάμε να τα μοιράσουμε στα παιδιά.

**ΟΛΟΙ ΜΑΖΙ:**

Καλή χρονιά, καλή χρονιά,
χαρούμενη χρυσή Πρωτοχρονιά.

Καλή χρονιά, καλή χρονιά,
χαρούμενη, χρυσή Πρωτοχρονιά!

**ΤΕΛΟΣ**